శివం దుబెకు పిలుపు
- సంజూ శాంసన్‌కు అవకాశం
- విరాట్‌ కోహ్లికి టీ20 విశ్రాంతి
- బంగ్లాదేశ్‌తో టీ20, టెస్టులకు జట్టు ప్రకటన
నవతెలంగాణ-ముంబయి
ముంబయి ఆల్‌రౌండర్‌ శివం దుబెకు భారత జట్టు పిలుపు అందింది. దేశవాళీ, ఐపీఎల్‌లో భయమెరుగుని క్రికెట్‌ ఆడుతున్న శివం దుబె సీనియర్‌ సెలక్షన్‌ కమిటీ దృష్టిని ఆకర్షించాడు. బంగ్లాదేశ్‌తో టీ20 సిరీస్‌కు భారత జట్టుకు ఎంపికయ్యాడు. 2015లో జింబాబ్వేపై టీ20 అరంగేట్రం చేసిన కేరళ యువ సంచలనం సంజూ శాంసన్‌కు సెలక్టర్లు మరో అవకాశం ఇచ్చారు. విజరు హజారే ట్రోఫీలో అదరగొట్టే ప్రదర్శన చేసిన సంజూ శాంసన్‌ను టీ20 జట్టులోకి ఎంపిక చేశారు. తీరిక లేని క్రికెట్‌ ఆడుతున్న కెప్టెన్‌ విరాట్‌ కోహ్లికి టీ20 సిరీస్‌ నుంచి విశ్రాంతి లభించింది. మాజీ కెప్టెన్‌ ఎం.ఎస్‌ ధోని మరోసారి సెలక్షన్‌కు అందుబాటులో ఉండలేదు. రోహిత్‌ శర్మ టీ20 సిరీస్‌లో భారత్‌కు నాయకత్వం వహించనున్నాడు.
అందుకే అవకాశం : ' గతంలో టీ20 జట్టులో హార్దిక్‌ పాండ్య ఉన్నాడు. హార్దిక్‌ లేని వేళ విజరు శంకర్‌ను ప్రయత్నించాం. హార్దిక్‌ స్థానం శివం దుబె భర్తీ చేయగలడు అనిపించింది. దుబె దూకుడుగా బ్యాటింగ్‌ చేస్తాడు. భారత్‌-ఏ తరఫున వెస్టిండీస్‌, దక్షిణాఫ్రికా సిరీస్‌లో రాణించాడు. ఆల్‌రౌండర్‌గా శివం దుబె సరైనోడు అని సెలక్షన్‌ కమిటీ ఓ నిర్దారణకు వచ్చింది' అని దుబె ఎంపికపై చీఫ్‌ సెలక్టర్‌ ఎమ్మెస్కే ప్రసాద్‌ వ్యాఖ్యానించాడు. గాయాలతో ఇటీవల లండన్‌లో శస్త్రచికిత్స పూర్తి చేసుకున్న హార్దిక్‌ పాండ్య, జశ్‌ప్రీత్‌ బుమ్రా పేర్లు సెలక్షన్‌ కమిటీ చర్చకు రాలేదు. 2019 ప్రపంచకప్‌ తర్వాత ఎం.ఎస్‌ ధోని సహజ వారసుడిగా రిషబ్‌ పంత్‌ కొనసాగుతున్నాడు. టీ20 జట్టులో, టెస్టు జట్టులో పంత్‌ చోటు నిలుపుకున్నాడు. టీ20లో ఫస్ట్‌ ఛాయిస్‌ వికెట్‌ కీపర్‌గా ఉన్న పంత్‌కు సెలక్షన్‌ కమిటీ పోటీదారుడిని తీసుకొచ్చింది. కేరళ యంగ్‌స్టర్‌ సంజూ శాంసన్‌ను జట్టులోకి తీసుకుంది. శాంసన్‌ సైతం పంత్‌ మాదిరి స్పెషలిస్ట్‌ బ్యాట్స్‌మన్‌ పాత్ర పోషించగలడు. చైనామన్‌ కుల్దీప్‌ యాదవ్‌కు గాయంతో రాంచీ టెస్టులో అరంగేట్రం చేసిన స్పిన్నర్‌ షాబాజ్‌ నదీమ్‌కు బంగ్లాదేశ్‌తో టెస్టు సిరీస్‌కు జట్టులో చోటు దక్కలేదు. కుల్దీప్‌ యాదవ్‌ ఫిట్‌నెస్‌ సాధించి, తిరిగి జట్టులోకి వచ్చాడు. బంగ్లాదేశ్‌తో మూడు మ్యాచుల టీ20 సిరీస్‌ నవంబర్‌ 3న ఆరంభం కానుంది. ఢిల్లీ, రాజ్‌కోట్‌, నాగ్‌పూర్‌లలో టీ20 మ్యాచులు జరుగనున్నాయి. రెండు టెస్టులకు ఇండోర్‌ (నవంబర్‌ 14-18), కోల్‌కత (నవంబర్‌ 22-26) ఆతిథ్యం ఇవ్వనున్నాయి.
టీ20 జట్టు : రోహిత్‌ శర్మ (కెప్టెన్‌), శిఖర్‌ ధావన్‌, కెఎల్‌ రాహుల్‌, సంజూ శాంసన్‌, శ్రేయాష్‌ అయ్యర్‌, మనీశ్‌ పాండే, రిషబ్‌ పంత్‌ (వికెట్‌ కీపర్‌), వాషింగ్టన్‌ సుందర్‌, కృనాల్‌ పాండ్య, యుజ్వెంద్ర చాహల్‌, రాహుల్‌ చాహర్‌, దీపక్‌ చాహర్‌, ఖలీల్‌ అహ్మద్‌, శివం దుబె, షార్దుల్‌ ఠాకూర్‌.
టెస్టు జట్టు : విరాట్‌ కోహ్లి (కెప్టెన్‌), రోహిత్‌ శర్మ, మయాంక్‌ అగర్వాల్‌, చతేశ్వర్‌ పుజార, అజింక్య రహానె, హనుమ విహారి, వృద్దిమాన్‌ సాహా (వికెట్‌ కీపర్‌), రవీంద్ర జడేజా, ఆర్‌.అశ్విన్‌, కుల్దీప్‌ యాదవ్‌, మహ్మద్‌ షమి, ఉమేశ్‌ యాదవ్‌, ఇషాంత్‌ శర్మ, శుభ్‌మన్‌ గిల్‌, రిషబ్‌ పంత్‌.
మీ స్నేహితులకు రికమెండ్ చెయ్యండి